Alajärvi
Alajärvi je grad i općina na zapadu Finske od 10,171 stanovnika.

Geografske karakteristike

Alajärvi leži u Regiji Južna Ostrobotnija, na zapadnoj obali istoimenog jezera, udaljen 70 km sjeverozapadno od administrativnog centra regije Seinäjokija i oko 200 km od Tamperea.

Historija

Historija Alajärvija vezana je uz njegovu crkvu i parohiju koja se počela osamostaljivati 1751., da bi se 1875. potpuno osamostalila.

Crkva u Alajärviju podignuta je 1836 po projektu Carla Ludwiga Engela.
Općina Alajärvi osnovana je 1868., ona je preuzela brigu o obrazovanju koju je dotad bila u rukama crkve, pa je 1883. osnovana prva osnovna škola, 1925. prva srednja, a 1946. i prva gimnazija.

Nakon razdoblja kad je glavni posao stanovnika bilo proizvodnja katrana, nastupila je kriza krajem 19. vijeka, pa se dobar dio stanovnika do Prvog svjetskog rata iselio  u Ameriku, taj trend se nastavio i nakon Drugog svjetskog rata ali su tad ljudi iseljavali u Švedsku.

To stanje se promjenilo tokom 60-ih kad su osnovane tvornice.

Alajärvi je 1973 državnim dekretom dobio status grada.

Poznati sugrađani 

Uz Alajärvi je bio usko vezan arhitekt Alvar Aalto, koji je dobar dio ljetovanja u svom djetinstvu proveo u gradu, a kasnije je projektirao dobar dio njegovih javnih građevina. 
To su bili Dom omladine, Bolnica Väinölä (1919-1926), Gradska vijećnica i Protestanska crkva (1967-1969), a njegov studio dovršio je 1991. projekt za biblioteku u centru koji nosi njegovo ime.

Pored njega za Alajärvi je bio značajan i slikar i profesor Eero Nelimarkka, koji je rođen u gradu. On je 1964. osnovao muzej, koji je danas prerastao u zavičajni muzej 
Južne Ostrobotnije.

Privreda 

Najveća poduzeća u gradu bave se metalom, to su Nordautomation, koji proizvodi strojeve za pilane i Mäkelä Alu jedan od najmodernijih evropskih proizvođača aluminijskih profila. Pored njih tu je i građevinska poduzeća Rannila i Rautaruukki, i tvornica Tarkoret, koja proizvodi lopatice za bagere.

Alajärvi je dobro poznat i po drvnoj industriji po tvornici - Finnlamelli, koja proizvodi montažne drvene kuće.

Pored tog i tradicionalna tekstilna industrija i dalje je važna za  privredu grada.

Jedan od kuriozuma Alajärvija je vinograd, koji unatoč tome što je tako daleko na sjeveru daje grožđe iz kog se pravi vino.

Izvori

Vanjske veze 

 Službene stranice Općine Alajärvi 
Gradovi u Finskoj
Općine u Finskoj